Vladimir Uglev jäi auton alle ylittäessään katua.

Vladimir Uglev vuonna 2011 otetussa kuvassa. AP

Yksi novitshok-hermomyrkyn kehittäjistä, Vladimir Uglev, joutui tiistaina liikenneonnettomuuteen Mustanmeren rannalla sijaitsevassa lomakaupunki Anapassa, kertoo muun muassa Moscow Times -lehti. Uglev oli ylittämässä katua lähellä kotitaloaan, kun auto ajoi hänen päälleen.

Uglev joutui sairaalaan pää-, käsivarsi- ja jalkavammojen vuoksi. Hänen kerrotaan toipuvan yliajosta.

Uglev, 71, on eräs tiedemiehistä, jotka auttoivat kehittämään hengenvaarallisen novitshok-hermomyrkyn Neuvostoliitossa sotilaallisiin tarkoituksiin. Hän on nykyisin eläkkeellä.

Britannia ja sen liittolaismaat syyttävät Venäjää maaliskuussa Salisburyssa novitshokilla tehdystä hermomyrkkyiskusta. Murhayrityksen kohteeksi joutui Britanniassa asuva entinen kaksoisagentti Sergei Skripal sekä hänen tyttärensä Julia Skripal. Kaksikko sai hermomyrkkyä elimistöönsä, joutui kriittiseen tilaan ja kävi lähellä kuolemaa.

Auto-onnettomuuteen joutunut Uglev kertoi viime viikolla BBC:n haastattelussa, että Skripalit " eivät olleet ensimmäisiä " novitshokin uhreja. Hän on antanut myös uutistoimisto AP:lle haastattelun, jossa on kertonut kehittäneensä jo vuonna 1975 hajutonta A-234-myrkkyä, joka oli tappavampi kuin mikään muu olemassa ollut kemiallinen ase. Novitshok tunnetaan Venäjällä koodinimellä A-234.

Venäjä on kiistänyt jyrkästi osallisuutensa Skripalien myrkyttämiseen. Venäjän mukaan Britannia on tekaissut koko tapauksen mustamaalatakseen Venäjää. Britannia ja sen liittolaiset ovat karkottaneet kymmeniä venäläisdiplomaatteja Salisburyn hermomyrkkyiskun vuoksi ja Venäjä on vastannut samalla mitalla.